Wêreld se kleinste baba nou tuisKwek Yu Xuan is ná 13 maande in die hospitaal ontslaan. (Foto: The Straits Times) ŉ Baba wat vermoedelik met geboorte die kleinste ter wêreld was, is ná 13 maande in die intensiewesorgeenheid in ŉ hospitaal in Singapoer ontslaan. Die BBC berig dat Kwek Yu Xuan slegs 212 g, die gewig van ŉ appel, tydens geboorte geweeg het en net 24 cm lank was. Yu Xuan is vier maande te vroeg op 9 Junie verlede jaar deur ŉ noodkeisersnee gebore, nadat haar ma, Wong Mei Ling, met pre-eklampsie gediagnoseer is. Dit is ŉ toestand wat gevaarlik hoë bloeddruk veroorsaak wat lewensbelangrike organe kan beskadig en dodelik gevolge vir ma én baba kan inhou. “Ek het nie verwag om so vinnig geboorte te gee nie, en ons was baie ontsteld dat Yu Xuan so klein was, maar weens my toestand het ons nie ŉ keuse gehad nie. Ons kon net hoop dat sy aanhou groei en gesond sou wees,” het Mei Ling aan The Straits Times in Singapoer gesê. Babas wat vier maande te vroeg gebore word, het ŉ 70%-kans op oorlewing, maar weens Yu Xuan se grootte was dokters by die Singapoerse nasionale universiteitshospitaal (NUH) waar sy gebore is, bekommerd dat haar kanse op oorlewing heelwat kleiner is. “Ondanks al haar gesondheidskomplikasies het sy mense om haar geïnspireer met haar deursettingsvermoë en vordering die afgelope paar maande. Sy is ŉ buitengewone pandemie-baba wat ŉ baken van hoop is te midde van wêreldwye onrus,” het die hospitaal in ŉ verklaring gesê. Yu Xuan net ná geboorte. (Foto: The Straits Times) Volgens plaaslike media is Yu Xuan byna onmiddellik aan ŉ ventilator gekoppel nadat sy gebore is. Sy was so klein dat selfs haar medikasie tot desimale punte bereken moes word. Yu Xuan se vel was glo so broos en dun dat haar toestand nie deur koppelstiffies gemonitor kon word nie. Indien dit te lank op haar vel was, het dit ŉ duik gelos en oop wonde tot gevolg gehad. Zhang Suhe, ŉ verpleegster by NUH, het aan The Straits Times gesê dat hulle doeke moes sny sodat dit vir Yu Xuan pas. “Daar is ook chemikalieë in doeke wat babas se urien opsuig, maar dit kon nie in aanraking kom met Yu Xuan se dun vel nie, so ons moes die doeke op allerhande maniere sny en vou.” Ná 13 maande in die hospitaal is Yu Xuan op 9 Julie vanjaar ontslaan en weeg sy nou ŉ gesonde 6,3 kg. Suhe het die kleinding se vertrek van die hospitaal as ŉ vreugdevolle geleentheid beskryf. Hoewel Yu Xuan nou tuis is saam met haar vierjarige broer, het sy steeds kroniese longsiekte en moet sy tuis aan ŉ ventilator gekoppel word. Nietemin word sy al deur ŉ bottel gevoer en kan sy self omdraai. Yu Xuan se ouers kon met behulp van ŉ skarefinansieringsveldtog meer as $270 000 (meer as R4 miljoen) insamel vir haar hospitaalrekening. Volgens die Universiteit van Iowa se register van kleinste babas was die vorige rekordhouer van die kleinste baba ŉ dogtertjie in Amerika wat in 2018 net-net 245 g by geboorte geweeg het.